La Gran Cavalcada Multicolor iniciarà les Festes de Sant Onofre d’Algemesí este divendres, 31 de maig
31 de Mayo de 2024

Comencen les festes de Sant Onofre d’enguany que comptaran amb un bon nombre d’actes i d’activitats per a tota la ciutat. Des del dijous, 30 de maig, fins a diumenge, 30 de juny, els més menuts i els més majors tindran l’oportunitat de disfrutar de la fira d’atraccions i d’un programa d’activitats en el qual enguany l’Ajuntament d’Algemesí ha treballat per fer-lo més gran i participatiu. Així, hi haurà horaris i espais per a xiquetes i xiquets amb diversitat funcional, mobilitat reduïda o hipersensibilitat sensorial. A tot això, cal afegir concerts populars, el festival de paelles i més. Una de les grans novetats de l’edició d’enguany és el concert que oferirà l’Orquesta Montecarlo, el divendres, 7 de juny, a les 23.00 hores en la plaça del Pla.

La Gran Cavalcada Multicolor de Sant Onofre donarà inici a la Fira de Sant Onofre el proper divendres, 31 de maig, a les 19 h. Eixirà des de la plaça Major i recorrerà els carrers Muntanya i Sant Josep de Calassanç fins al parc Salvador Castell. Música, ball, figures sorprenents, caramels i moltes sorpreses més donaran la benvinguda a les festes patronals on els protagonistes seran els més menuts. A més, el Casino Lliberal estarà reservat per a xiquets i xiquetes fins als 16 anys amb diversitat funcional, mobilitat reduïda o hipersensibilitat sensorial. Eixa mateixa nit, la plaça Major acollirà un concert de Dj’s a les 21.30 hores.

La Fira de Sant Onofre estarà situada com és tradicional al parc Salvador Castell des del divendres, 31 de maig, fins al diumenge, 16 de juny. Els dies 3, 6 i 10 de juny, de 17.30 a 19.00 hores, seran trams horaris de baixa intensitat sonora i lumínica. A més, a vora 2.800 escolars, des dels 3 anys d’Infantil fins a 6é de Primària, de tots els centres educatius d’Algemesí se’ls ha lliurat un viatge gratuït per a qualsevol atracció de la fira. Aquells alumnes d’estos nivells educatius que estiguen matriculats en un centre de fora de la ciutat, podran recollir el seu tiquet de 9 a 14 hores, fins al 7 de juny, en l’ajuntament. Caldrà aportar un certificat de matrícula del seu centre educatiu i estar empadronat a Algemesí.

Les tarifes especials de la fira comprenen el Dia dels Xiquets -els dies 5 i 11 de juny el preu de cada tiquet serà de 2 euros-, i l’últim diumenge -16 de juny-, on el preu serà de 2.50 euros.

A les 18.30 h del divendres, 31 de maig, també es farà l’obertura de la decoració amb creacions artesanals en el carrer Molí de la Vila. Els fanalets que pengen han sigut confeccionats amb punt de ganxo per distints grups de dones d’Algemesí i dotaran el carrer d’un caràcter entranyable, especial i únic en tota la ciutat.

Pel que fa al dissabte, 1 de juny, els carrers de la ciutat s’ompliran dels participants en la XXXIX Volta a Peu Sant Onofre, organitzada pel Club Tortuga i amb eixida a les 19.00 h en la plaça del Mercat. I ben a prop, a la plaça Major, Algadins Grup de Danses i l’Associació d’Estudis Tradicionals Grup Castelló, oferiran una nova edició de l’espectacle “Per Sant Onofre, ballem a la plaça”.

Així mateix, una de les novetats més rellevants d’estes festes és un concert popular amb entrada gratuïta de la mà de l’Orquesta Montecarlo, que actuaran divendres, 7 de juny, en la replaça del Pla a les 23.00 h.

Més endavant, se celebrarà el 54é festival de gastronomia tradicional amb la XIX Nit de Paelles a les 21.00 hores en el parc Salvador Castell, organitzat pels Antics Alumnes de l’Escola Pia d’Algemesí. Un festival de gastronomia que suma ja 54 edicions, 19 des que es fa de nit.

D’altra banda, dimarts, 11 de juny, serà la Festa de Compres Locals. Durant tot el dia, 30 establiments participants oferiran descomptes i promocions als seus clients i se sortejaran premis entre totes les persones que realitzen compres.

El dimecres 12 de juny, festivitat local pel patró, Sant Onofre, es farà la tradicional processó des de la basílica fins l’ermita. El programa continuarà al llarg del mes de juny amb tota classe de propostes d’associacions i clubs esportius de la ciutat.